B. Bugár, podpredseda NR SR: (2004-12-01):
Ďalej v rozprave vystúpi pán poslanec Blajsko a pripraví sa pán poslanec Burian. A. Blajsko, poslanec: Vážený pán predsedajúci, vážené kolegyne, kolegovia, vážený pán minister, na úvod svojho vystúpenia chcem povedať, že sa stotožňujem so závermi gestorského výboru, výboru pre sociálne veci a bývanie. A dovoľte mi, aby som predložil dva pozmeňujúce návrhy k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov (tlač 887). Navrhujem v čl. I za bod 4 vložiť body 5 a 6, ktoré znejú: V § 105 ods. 2 sa vypúšťa druhá veta. Zdôvodnenie. Vypustenie sa navrhuje z dôvodu nadbytočnosti. Splnenie podmienok nároku na dávku neznamená jej uplatnenie. Skutočnosť zániku nároku na dávku v nezamestnanosti z dôvodu priznania starobného dôchodku je vyjadrená v prvej vete § 105. V § 105 odseky 5 a 6 znejú: Odsek 5: „Poistencovi, ktorý bol vyradený z evidencie uchádzačov o zamestnanie počas poberania dávky v nezamestnanosti a v období kratšom ako 3 roky od tohto vyradenia, bol opätovne zaradený do evidencie uchádzačov o zamestnanie, vznikne nárok na výplatu dávky v nezamestnanosti odo dňa opätovného zaradenia do tejto evidencie, a to v sume v akej mu bola vyplácaná predchádzajúca dávka v nezamestnanosti. Nárok na dávku v nezamestnanosti zaniká uplynutím zostávajúcej časti podporného obdobia v nezamestnanosti.“ Odsek 6: „Poistenec, ktorý bol vyradený z evidencie uchádzačov o zamestnanie počas poberania dávky v nezamestnanosti a ktorého obdobie poberania dávky v nezamestnanosti trvalo najmenej 3 mesiace, má nárok na jednorazové vyplatenie 50-percentnej dávky v nezamestnanosti za zostávajúcu časť podporného obdobia, ak o jej vyplatenie písomne požiada. Jednorazovým vyplatením dávky v nezamestnanosti poistencovi zaniká nárok na výplatu dávky v nezamestnanosti, poistencovi vzniká nárok na výplatu dávky v nezamestnanosti podľa odseku 5.“ V tejto súvislosti sa vykoná prečíslovanie novelizačných bodov. Zdôvodnenie. Zmena sa navrhuje z dôvodu stimulácie všetkých poberateľov, aby počas poberania dávky v nezamestnanosti sa snažili uplatniť na trhu práce v Slovenskej republike, resp. mimo územia Slovenskej republiky. Uvedená navrhovaná úprava im umožní po opätovnom zaradení do evidencie uchádzačov o zamestnanie poskytovať dávku v nezamestnanosti po zostávajúcu dobu, na ktorú im vznikol nárok v čase predchádzajúcej evidencie s nárokom na dávku v nezamestnanosti. Vypustenie dôvodu začatia výkonu činnosti zamestnanca sa navrhuje aj preto, že podľa § 36 zákona č. 5/2004 Z. z. o službách v zamestnanosti v znení neskorších predpisov je to len jeden z dôvodov na vyradenie z evidencie. Druhý pozmeňujúci návrh. Za bod 23 sa vkladá nový bod 24, ktorý znie: Za § 264 sa vkladá § 264a ods. 1, 2, ktoré znejú: Odsek 1: „Vdovcovi, ktorý mal podľa predpisov účinných do 31. decembra 2003 nárok na vdovský dôchodok, sa tento dôchodok vypláca aj po tomto dni, ak spĺňa podmienky nároku na vdovecký dôchodok a jeho výplatu podľa predpisov určených do 31. decembra 2003, ak tento zákon neustanovuje inak.“ Odsek 2: „Vdovcovi, ktorý ovdovel pred 1. januárom 2005 a ktorému sa neposkytuje vdovecký dôchodok podľa odseku 1, má nárok na vdovecký dôchodok, ak spĺňa podmienky ustanovené v § 74.“ Navrhuje sa prostredníctvom prechodného ustanovenia realizovať zásadu rovnakého zaobchádzania v sociálnom zabezpečení. Vážené kolegyne, kolegovia, vážený pán minister, ak by nedošlo k navrhovanej úprave tohto bodu, budem to pokladať za pokračovanie súčasnej neprípustnej dlhodobej diskriminácie, keď sa vdovské dôchodky priznávajú ženám dôchodkyniam ale vdovcom dôchodcom v takom istom postavení sa vdovecké dôchodky nepriznávajú. Pritom je nám všetkým známe, že táto skupina patrí ku skupinám občanov s najnižšími príjmami na domácnosť, čím je sociálny i spoločensky značne handicapovaná. Ďakujem vám za pozornosť.